Inspectorul Mandeep Mooker a precizat că cei trei suspecți sunt Karan Brar, 22 de ani, Kamal Preet Singh, 22 de ani, și Karan Preet Singh, 28 de ani.
Cei trei locuiau în Edmonton, Alberta, unde au fost arestați. Ei au fost acuzați de crimă de gradul I, arată înregistrările instanței, precum și de conspirație pentru crimă. Toți erau în Canada de trei până la cinci ani, a spus poliția.
Poliția a adăugat că investigațiile continuă, inclusiv în ceea ce privește „legăturile cu guvernul Indiei”.
„Există investigații separate și distincte în curs de desfășurare în aceste chestiuni. Cu siguranță nu se limitează la implicarea persoanelor arestate astăzi”, a spus comisarul adjunct David Teboul.
Anchetatorii au lucrat cu omologii din India, dar colaborarea a fost „destul de dificilă și destul de provocatoare” de câțiva ani, au spus ei.
Poliția a spus că ar putea fi și alții implicați în asasinat și că ar putea exista alte arestări sau acuzații.
Hardeep Singh Nijjar, 45 de ani, a fost împușcat mortal, în iunie anul trecut, de bărbați înarmați și mascați, într-o parcare aglomerată, în fața lăcașului de cult Guru Nanak Sikh Gurdwara din Surrey, o suburbie a metropolei Vancouver.
Conflictul diplomatic dintre Canada și India a escaladat după ce premierul Justin Trudeau a susținut că guvernul Indiei ar fi putut fi implicat, însă autoritățile de la New Delhi au negat cu fermitate acuzația. India a acuzat Canada că oferă adăpost „teroriştilor şi extremiştilor Khalistan”.
Liderul sikh era unul dintre principalii susținători ai creării unui stat sikh, numit Khalistan, în regiunea indiană Punjab.
În anii 1970, sikhii au lansat o insurgență separatistă în India, cu mii de morți înainte de a fi înăbușită în deceniul următor. De atunci, mișcarea a fost limitată în mare parte la țările cu populații mari de sikh.
Foto: AP